Meddelelse om indledning af en fornyet undersøgelse af antidumpingforanstaltningerne vedrørende importen af visse fjernsynskamerasystemer med oprindelse i Japan

(2000/C 40/04)

Kommissionen har modtaget en anmodning om en fornyet undersøgelse af en del af antidumpingforanstaltningerne vedrørende importen af visse fjernsynskamerasystemer med oprindelse i Japan i henhold til artikel 11, stk. 3, i Rådets forordning (EF) nr. 384/96(1), senest ændret ved forordning (EF) nr. 905/98(2), i det følgende benævnt "grundforordningen".

1. Anmodning om en fornyet undersøgelse

Anmodningen blev indgivet den 4. september 1999 af Hitachi Denshi Ltd. (i det følgende benævnt "ansøgeren"), en producent/eksportør af fjernsynskamerasystemer, som medvirkede i den oprindelige antidumpingundersøgelse. Anmodningen er begrænset til en dumpingundersøgelse for så vidt angår ansøgeren.

2. Vare

Den pågældende vare er fjernsynskamerasystemer med oprindelse i Japan, der består af en kombination af følgende dele, og som importeres samlet eller særskilt:

a) et kamerahoved med tre eller flere sensorer (12 mm store CCD-elementer), hver med mere end 400000 pixler, som kan tilsluttes en adaptor, med et signal/støjforhold på 55 dB eller bedre ved normal forstærkning; enten i et stykke med et kamerahoved og adaptor i ét hus eller hver for sig

b) en søger med en diagonal på 38 mm og derover

c) en basisstation eller kamerastyringsenhed (CCU), der er forbundet med kameraet via et kabel

d) et styrepanel (OCP) til manipulation af kameraet (dvs. til justering af farve og blænder) til hvert enkelt kamera

e) et hovedstyrepanel (MCP) eller en master set-up-unit (MSU) med angivelse af oplysninger for hvert kamera, til fjernkontrol og fjernstyring af flere kameraer.

Denne vare tariferes i øjeblikket under KN-kode 8525 30 90, 8537 10 91, 8537 10 99, 8529 90 81, 8529 90 88, 8543 89 95, 8528 21 14, 8528 21 16 og 8528 21 90. Disse KN-koder angives blot til orientering.

3. Gældende foranstaltninger

De gældende foranstaltninger er en endelig antidumpingtold, der indførtes ved Rådets forordning (EF) nr. 1015/94 senest ændret ved forordning (EF) nr. 193/99(3) på importen af fjernsynskamerasystemer med oprindelse i Japan. Den gældende antidumpingtold på importen af fjernsynskamerasystemer fra Hitachi Denshi Ltd. er fastsat til 52,7 %.

4. Årsagerne til den fornyede undersøgelse

Anmodningen er baseret på det forhold, at en fornyet undersøgelse af foranstaltningerne sandsynligvis vil føre til ophævelse eller nedsættelse af den gældende antidumpingtold for så vidt angår ansøgeren.

Ansøgeren har forelagt tilstrækkelige umiddelbare beviser for, at der er sket ændringer i de omstændigheder, på grundlag af hvilke der blev indført antidumpingforanstaltninger (dvs. omstændighederne i den undersøgelsesperiode, der anvendtes i forbindelse med vedtagelsen af forordning (EF) nr. 1015/94), og at omstændighederne stadig ændrer sig. Ansøgeren hævder, at disse ændringer i omstændighederne har betydet en stor nedsættelse af selskabets normale værdi som følge af strukturelle ændringer på det japanske marked og en stigning i dets eksportpriser, således at det ikke længere er nødvendigt at opretholde foranstaltninger til at udligne dumping.

5. Procedure

Kommissionen har efter konsultationer i det rådgivende udvalg fastslået, at der foreligger tilstrækkelige beviser til at indlede en fornyet undersøgelse, og iværksætter hermed en undersøgelse i henhold til artikel 11, stk. 3, i grundforordningen, som er begrænset til en undersøgelse af dumping for så vidt angår ansøgeren.

a) Spørgeskema

For at opnå de oplysninger, som den finder nødvendige til sin undersøgelse, vil Kommissionen sende ansøgeren et spørgeskema. Fristen for besvarelse af spørgeskemaet er fastsat i punkt 6 i denne meddelelse.

b) Indhentning af oplysninger samt høringer

Alle interesserede parter anmodes om at fremsætte deres synspunkter skriftligt og fremlægge dokumentation til støtte herfor.

Kommissionen kan endvidere høre interesserede parter, forudsat at de fremsætter skriftlig anmodning herom og godtgør, at der er særlige grunde til, at de bør høres.

Alle redegørelser eller anmodninger om at blive hørt indgives skriftligt til nedenstående adresse med angivelse af den interesserede parts navn, adresse, e-postadresse, fax- og telefonnummer.

6. Frister

Interesserede parter må, hvis der skal tages hensyn til deres redegørelser i forbindelse med undersøgelsen, give sig til kende, fremsætte deres synspunkter skriftligt og indgive oplysninger inden for en frist på 40 dage fra datoen for offentliggørelsen af denne meddelelse. Interesserede parter kan også anmode om at blive hørt af Kommissionen inden for samme frist. Denne frist gælder også for interesserede parter, som Kommissionen ikke har kendskab til, og det er følgelig i disse parters interesse at kontakte Kommissionen omgående.

Kommissionens adresse: Europa-Kommissionen

Generaldirektoratet for Handel

Direktorat C

DM 24 - 8/116

Rue de la Loi/Wetstraat 200 B - 1049 Bruxelles/Brussel Fax (32-2) 295 65 05 Telex: COMEU B 21877

7. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller på anden måde undlader at meddele dem inden for den frist, der er fastsat i punkt 6, eller lægger væsentlige hindringer i vejen for undersøgelsen, kan der i overensstemmelse med artikel 18 i grundforordningen træffes afgørelse, positiv eller negativ, på grundlag af de foreliggende faktiske oplysninger.

Konstateres det, at en interesseret part har indgivet urigtige eller vildledende oplysninger, tages der ikke hensyn til sådanne oplysninger, og der kan gøres brug af de foreliggende faktiske oplysninger.

(1) EFT L 56 af 6.3.1996, s. 1.

(2) EFT L 128 af 30.4.1998, s. 18.

(3) EFT L 22 af 29.1.1999, s. 10.